CELEX: 62016TN0459
Language: sk
Date: 2016-08-19 00:00:00
Title: Vec T-459/16: Žaloba podaná 19. augusta 2016 – Španielsko/Komisia

24.10.2016   
            
            
               SK
            
            
               Úradný vestník Európskej únie
            
            
               C 392/42
            
         Žaloba podaná 19. augusta 2016 – Španielsko/Komisia
   (Vec T-459/16)
   (2016/C 392/56)
   Jazyk konania: španielčina
   
      Účastníci konania
   
   
      Žalobca: Španielske kráľovstvo (v zastúpení: M. Sampol Pucurull, Abogado del Estado)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil vykonávacie rozhodnutie Komisie (EÚ) 2016/1059 z 20. júna 2016, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) v rozsahu v akom sa týka Španielskeho kráľovstva, pokiaľ ide o určitú pomoc na plochu a ktorým sa z financovania vylučuje 262 887 429,57 eura,
            
         
               —
            
            
               zaviazal Komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza jeden žalobný dôvod rozdelený na dve časti.
   
               1.
            
            
               Prvý žalobný dôvod založený na tvrdení, že paušálna oprava uložená Komisiou porušuje článok 31 nariadenia Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (Ú. v. EÚ L 209, 2005, s. 1), ako aj usmernenia z roku 1997 (dokument VI/5330/97) týkajúce sa podmienok, ktoré musia byť splnené na uloženie opravy 25 % alebo 10 %. Toto porušenie má za dôsledok, že Komisia prekročila hranice výkonu svojej právomoci posúdenia a porušila zásady proporcionality a právnej istoty.
               
                           —
                        
                        
                           Po prvé, španielske orgány zastávajú názor, že rôzne paušálne opravy porušujú článok 31 ods. 2 nariadenia Rady (ES) č. 1290/2005 v súvislosti s uplatnením usmernení z roku 1997 a zásady proporcionality, keďže Komisia nedisponuje závažnými a primeranými dôkazmi pre prijatie záveru, že je potrebné uložiť finančnú opravu 25 % v súvislosti s pasienkami zalesnenými v rokoch 2009 až 2013, s výnimkou zalesnených pasienkov piatich autonómnych spoločenstiev v roku 2009 pri ktorých sa prijal záver, že sa uplatní článok 73a ods. 2a nariadenia Komisie (ES) č. 796/2004 z 21. apríla 2004, ktoré ustanovuje podrobné pravidlá na uplatňovanie krížového plnenia, modulácie a integrovaného správneho a kontrolného systému uvedeného v nariadení Rady (ES) č. 1782/2003, ktorým sa ustanovujú spoločné pravidlá pre režimy priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov (Ú. v. EÚ L 141, 2004, s. 18; Mim. vyd. 03/044, s. 243).
                        
                     Španielske orgány tiež spochybňujú uplatnenie 10 % paušálnej opravy na roky 2009 až 2013 pre krovinaté pasienky a pre zalesnené pastviny v roku 2009 zo strany Komisie.
               
                           —
                        
                        
                           Po druhé orgány zastávajú názor, že napadnuté rozhodnutie porušuje článok 31 nariadenia (ES) č. 1290/2005 v súvislosti so zásadami proporcionality a právnej istoty, keďže neberie do úvahy článok 73a ods. 2a nariadenia (ES) č. 796/2004 v spojení s článkom 137 nariadenia Rady (ES) č. 73/2009 z 19. januára 2009 , ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003.